CELEX: 32021D1136
Language: bg
Date: 2021-06-30 00:00:00
Title: Решение за изпълнение (ЕС) 2021/1136 на Комисията от 30 юни 2021 година относно искането за регистрация на европейската гражданска инициатива под наслов „ЗА КОЗМЕТИКА БЕЗ ЖЕСТОКОСТ — АНГАЖИМЕНТ ЗА ЕВРОПА БЕЗ ИЗПИТВАНЕ ВЪРХУ ЖИВОТНИ“ съгласно Регламент (ЕС) 2019/788 на Европейския парламент и на Съвета (нотифицирано под номер C(2021) 4950) (само текстът на английски език е автентичен)

12.7.2021   
               
               
                  BG
               
               
                  Официален вестник на Европейския съюз
               
               
                  L 246/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/1136 НА КОМИСИЯТА
         от 30 юни 2021 година
         относно искането за регистрация на европейската гражданска инициатива под наслов „ЗА КОЗМЕТИКА БЕЗ ЖЕСТОКОСТ — АНГАЖИМЕНТ ЗА ЕВРОПА БЕЗ ИЗПИТВАНЕ ВЪРХУ ЖИВОТНИ“ съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер C(2021) 4950)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 21 май 2021 г. до Комисията беше подадено искане за регистрация на европейска гражданска инициатива под наслов „ЗА КОЗМЕТИКА БЕЗ ЖЕСТОКОСТ — АНГАЖИМЕНТ ЗА ЕВРОПА БЕЗ ИЗПИТВАНЕ ВЪРХУ ЖИВОТНИ“.
                  
               
                     (2)
                  
                  
                     Целите на инициативата са формулирани по следния начин: „Забраната на ЕС за изпитване на козметични продукти върху животни беше обещание за Европа, в която животните вече не страдат и не умират заради козметика. Това обещание е нарушено. Органите все още изискват изпитвания върху животни за съставки, използвани в козметичните продукти, което противоречи на очакванията и желанията на обществеността и на намерението на законодателите. В същото време никога преди не сме разполагали с такива мощни инструменти за гарантиране на безопасността без използване на животни, нито с подобна златна възможност за революционни промени по отношение на защитата на хората и околната среда. Европейската комисия трябва да поддържа и да засили забраната и прехода към оценки на безопасността без използване на животни“.
                  
               
                     (3)
                  
                  
                     Групата на организаторите призовава Комисията да предприеме следните действия: (1) „Да защити и засили забраната за изпитване на козметични продукти върху животни. Да инициира законодателна промяна с цел постигане на защита на потребителите, работниците и околната среда по отношение на всички козметични съставки без изпитване върху животни за никаква цел и в нито един момент“. (2) „Да промени нормативната уредба на ЕС в областта на химикалите. Да гарантира, че човешкото здраве и околната среда са защитени чрез управление на химикалите, без да се добавят нови изисквания за изпитване върху животни“. (3) „Да модернизира науката в ЕС. Да се ангажира със законодателно предложение, в което да се очертае пътна карта за постепенно прекратяване на всички изпитвания върху животни в ЕС преди края на настоящия законодателен мандат“.
                  
               
                     (4)
                  
                  
                     Допълнителни подробности относно предмета, целите и контекста на предложената гражданска инициатива са изложени в приложение. То се състои от три раздела: „Водещите в световен мащаб забрани на ЕС за изпиване на козметични продукти върху животни и за пускане на пазара на изпитвани върху животни продукти“, „Промяна на нормативната уредба на ЕС в областта на химикалите“ и „Модернизиране на науката в ЕС“. В приложението се обяснява как, според организаторите, регламенти (ЕО) № 1223/2009 (2) и (ЕО) № 1907/2006 (3) на Европейския парламент и на Съвета и Директива 2010/63/ЕС на Европейския парламент и на Съвета (4) следва да бъдат преразгледани. В приложението се съдържа обща информация, с която се обяснява по-конкретно как инициативата ще допринесе за политическите цели на Комисията, определени в стратегията за устойчивост в областта на химикалите (5) и Европейския зелен пакт (6). В приложението също така се предлага Комисията да предприеме подкрепящи мерки, като например осигуряване на прилагането на съществуващите забрани за изпитване върху животни или разработване на стратегия за изпитване на козметични съставки, като се използват само наличните стратегии за оценка без използване на животни. Изглежда, че тези мерки допълват предложенията за правни актове, които Комисията се приканва да приеме, и следователно могат да се считат само за спомагателни.
                  
               
                     (5)
                  
                  
                     Групата на организаторите също така представи допълнителна информация под формата на документ за политиката, който съдържа по-подробна информация относно трите основни призива за действие.
                  
               
                     (6)
                  
                  
                     Доколкото инициативата цели да се приемат мерки за сближаване на законовите, подзаконовите или административните разпоредби на държавите членки, чиято цел е създаването и функционирането на вътрешния пазар, Комисията има правомощието да представи предложение за правен акт въз основа на член 114 от Договора.
                  
               
                     (7)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (8)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съответствието с принципа на пропорционалност и с основните права, ще бъдат изпълнени в този случай.
                  
               
                     (9)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от този регламент.
                  
               
                     (10)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (11)
                  
                  
                     Поради това инициативата под наслов „ЗА КОЗМЕТИКА БЕЗ ЖЕСТОКОСТ — АНГАЖИМЕНТ ЗА ЕВРОПА БЕЗ ИЗПИТВАНЕ ВЪРХУ ЖИВОТНИ“ следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива под наслов „ЗА КОЗМЕТИКА БЕЗ ЖЕСТОКОСТ — АНГАЖИМЕНТ ЗА ЕВРОПА БЕЗ ИЗПИТВАНЕ ВЪРХУ ЖИВОТНИ“ се регистрира.
         
         
            Член 2
            Адресат на настоящото решение е групата на организаторите на европейската гражданска инициатива, озаглавена „ЗА КОЗМЕТИКА БЕЗ ЖЕСТОКОСТ — АНГАЖИМЕНТ ЗА ЕВРОПА БЕЗ ИЗПИТВАНЕ ВЪРХУ ЖИВОТНИ“, представлявана от г-жа Sabrina ENGEL и г-н Cezary WYSZYŃSKI в качеството им на лица за контакт.
         
         
            Съставено в Брюксел на 30 юни 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.
         
            (2)  Регламент (ЕО) № 1223/2009 на Европейския парламент и на Съвета от 30 ноември 2009 г. относно козметичните продукти (ОВ L 342, 22.12.2009 г., стр. 59).
         
            (3)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
         
            (4)  Директива 2010/63/ЕС на Европейския парламент и на Съвета от 22 септември 2010 г. относно защитата на животните, използвани за научни цели (ОВ L 276, 20.10.2010 г., стр. 33).
         
            (5)  Съобщение на Комисията от 14 октомври 2020 г., озаглавено „Стратегия за устойчивост в областта на химикалите — Към нетоксична околна среда“, COM(2020) 667 final;
         
            (6)  Съобщение на Комисията от 11 декември 2019 г., озаглавено „Европейският зелен пакт“, COM(2019) 640 final;